### Resume

Efter nogle opstartsproblemer er oprensningen af søerne i [adresse] godt igang. Det er undervejs i oprensningen blevet klart, at slammængden i den nedre sø er væsentligt større end forventet af rådgiverne og som omfattet af kontrakten jf. udbudsmaterialet. Oprensningen forventes at blive 2,1 mio. kr. dyrere end den hidtil bevilgede anlægssum.

### Sagsfremstilling

Baggrund

Kommunen har siden 2017 været vidende om, at sedimentet i de to opstemmede søer i [adresse] er forurenet med malakitgrønt og nedbrydningsproduktet leukomalakitgrønt. Malakitgrønt er et stof, som frem til 1990 bl.a. blev anvendt som et svampemiddel i dambrug. Begge stoffer er mistænkt for at være kræftfremkaldende. Stoffet kan måles i ørreder i [adresse] og i dambrugene nedstrøms. Der sker således en løbende frigivelse fra sedimentet til åvandet. Byrådet besluttede ifbm. budgetforliget for 2021 at rense søerne op. Der blev givet en anlægsbevilling på 11 mio. kr.. Dette beløb måtte senere forhøjes til 13,66 mio. kr., da udbudspris endte på de godt 13 mio. kr. som oprindeligt skønnet.

Status

Oprensningen af søerne er godt igang. Analyserne på dels åvand og vand fra afvandingen viser ingen tegn på udslip af malakitgrønt.

Det forventes, at begge søer er renset op omkring 1. april 2022. Afvandingspladsen og røret fra denne til Vejle å, forventes ryddet i løbet af sommeren, når slammet er afvandet. Når slammet har afvandet nogle måneder kan det køres til deponi. Placering af afvandningsplads og pumperør gennem skoven er vist i bilag 1. Arealerne omkring søen vil blive retableret med muld og såning af græs umiddelbart efter arealerne er ryddet.

I forbindelse med oprensningen af den nedre sø, har det desværre vist sig, at opmålingen af slammængden i søen var behæftet med en større fejl. På grund af en såkaldt "falsk bund" i søen blev slammængden underestimeret med ca. 40 procent. Med den valgte metode for kortlægning af slamlagets tykkelse blev et hårdt sandlag opfattet som den egentlige bund i søen. Data fra opmålingen gav ikke anledning til at undersøge opmålingen nærmere, da disse virkede valide.

Samlet set betyder dette, at udgiften til oppumpning, afvanding, læsning, bortkørsel og deponering bliver tilsvarende dyrere. Samtidigt har det dog vist sig, at slammet afvander bedre end forventet. Det betyder bl.a., at mængden af slam til bortkørsel og deponering kun bliver ca. 25 % større. De samlede udgifter til disse poster var forventede at være ca. 7,8 mio. kr. Efter de justerede mængder mangler i størrelsesordenen 2,1 mio. kr. i anlægsbudgettet.

Der ses ikke nogen muligheder for at finde besparelser i projektet, idet en delvis oprensning, ved f.eks. at undlade oprensning af den øvre sø, vil efterlade så stor en mængde restforurening, at de allerede forbrugte midler må anses som mere eller mindre spildte.

### Økonomi

Byrådet gav indledningsvis en anlægsbevilling på 11 mio. kr. Efter gennemført udbud, blev anlægsbevillingen på byrådets møde den 15. september 2021 forhøjet til 13,66 mio. kr. På baggrund af ovennævnte underestimering af slammængderne mangler 2,1 mio. kr. for at projektet kan færdiggøres.

Supplerende sagsfremstilling
Der er undersøgt alternative løsninger, som er angivet i bilag 2. Forvaltningen anbefaler, at projektet færdiggøres ved at hele slammængden fjernes nu. Samlet set er dette billigst og mest skånsomt for miljøet.

Bevillingsskemaet indeholder konsekvenserne af det ovenfor beskrevne

![](data:image/png;base64...)

Figur 1: Sagens bevillingsmæssige konsekvenser

Opsummering af de bevillingsmæssige konsekvenser
Sagen medfører, at der bevilges 2,1 mio. kr. i 2022 til Palle Hansen.

Høring
Økonomi & Controlling har ingen bemærkninger af bevillingsmæssig karakter.

### Klima og resiliensvurdering

Ingen bemærkninger.

### Sagens videre forløb

Sagen skal behandles af Økonomiudvalget og byrådet.

### Historik

Teknik- og Miljødirektøren indstiller, 7. marts 2022, pkt. 37:

at oprensningen af søerne færdiggøres,

at Økonomiudvalget anviser finansiering, og

at de bevillingsmæssige konsekvenser godkendes, jf. bevillingsskema under afsnittet økonomi.

Beslutning fra Klima, Natur- og Miljøudvalget, 7. marts 2022, pkt. 37:

Anbefalet.

Beslutning fra Økonomiudvalget, 21. marts 2022, pkt. 71:

Anbefales.

Fraværende: Tom Friis

### Beslutning

Godkendt.